Karzai: - Åtte barn drept i NATO-angrep
- Presidenten fordømmer på det sterkeste utenlandske styrkers flybombing, som har tatt livet av en rekke barn i Nejrab-området, het det i en uttalelse fra presidentens kontor torsdag. Angrepet i Nejrab, som ligger nordøst for hovedstaden Kabul, skjedde onsdag. Karzai har opprettet en granskingsgruppe som skal gjennomføre en fullstendig gjennomgang av NATO-bombingen, heter det videre. Et rekordhøyt antall sivile ble drept i Afghanistan i fjor, og det var det femte året på rad at dødstallene steg. I alt 3.021 sivile døde i 2011 - flesteparten av dem som resultat av angrep fra opprørere, ifølge en rapport fra FNs Afghanistan-kontor UNAMA. Regjeringsvennlige styrker sto på sin side for drapet på 410 sivile, ifølge rapporten. De fleste av drapene som NATO-stryker anklages for å ha stått bak, var et resultat av bombing fra luften.
Åtte barn er drept i et luftangrep utført av NATO-soldater i Kapisa-provinsen i Afghanistan, ifølge president Hamid Karzai.